Včera sme vám priniesli správu o predstavení nového titulu z dielne českých vývojárov Madfinger Games s názvom Shadowgun War Games. Výborne vyzerajúci počin, ktorý bol odprezentovaný včera na akcii Gamescom, s dejiskom v nemeckom Kolíne nad Rýnom, sa okamžite dočkal uznania a sladkej výhry. Nový titul zasadený do sféry elektronických športov si vyslúžil ocenenie najlepšej mobilnej hry celého Gamescomu.
O prideľovaní cien rozhodovala nezávislá porota zložená zo známych youtuberov, novinárov a žurnalistov. Kandidáti na jednotlivé ocenenia najväčšej európskej gernej show boli následne rozdelení do 16 kategórií. Navzdory tomu, že Madfinger predstavil svoj nadchádzajúci titul iba niekoľko hodín dozadu, podarilo sa mu uchmatnúť jednu z najprestížnejších cien celého herného sviatku. Titul Shadowgun War Games ohúril porotcov natoľko, že sa stal najlepšou hrou pre mobolnú platformu na celom Gamescome 2018.
FotogalerieVstoupit do galerie
Bude sa jednať o multiplayerový titul založený na báze tímových zápasov vo forme "Capture the Flag" a podľa vyjadrení štúdia sa dočkáme komplexného a intenzívneho herného zážitku. Pri hrách od Madfinger Games sme si už takpovediac zvykli na výborné grafické spracovanie spojené s jednoduchým ovládaním, preto sa pravdepodobne dočkáme minimálne rovnako kvalitného titulu ako v prípade Shadowgun Legends. Gameplay nového titulu War Games bude predstavovať kombináciu klasickej strieľačky z pohľadu prvej osoby a unikátneho štýlu s podpisom Madfinger.
"Sme poctení, že sa nám podarilo získať toto prestížne ocenenie," hovorí Marek Rabas, generálny riaditeľ štúdia Madfinger Games. "Vždy sa usilujem o to, aby sme fanúšikom priniesli ten najlepší herný zážitok, pričom sa náš najnovší titul bude niesť v znamení tradičného módu Capture the Flag pre mobilné zariadenia."
Počas zvyšku hernej akcie si návštevníci môžu vyskúšať Shadowgun War Games na vlastnej koži v stánku B-057 v hale 9.1. Štúdio bude následne oslavovať svoju účasť historicky prvým turnajovým showcaseom spomínaného titulu. Turnaj bude prebiehať v sobotu 25. augusta/srpna o 09:00, pričom si ho budete môcť pozrieť naživo aj vy, na oficiálnom streame prostredníctvom služby Twitch. Celému tímu Madfinger Games gratulujeme a želáme množstvo úspechov do budúcna!